**Ministru kabineta noteikumu projekta**

**“Kārtība, kādā valsts un pašvaldības finansē mācību līdzekļu iegādi izglītības iestādēm”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Ministru kabineta noteikumu projekts “Kārtība, kādā valsts un pašvaldības finansē mācību līdzekļu iegādi izglītības iestādēm” (turpmāk – noteikumu projekts) izstrādāts, lai noteiktu kārtību un kritērijus, pēc kādiem aprēķina un finansē no valsts budžeta mācību priekšmeta “Latvijas mācība” īstenošanas nepieciešamās izmaksas mācību līdzekļu iegādei, kā arī, lai pilnveidotu regulējumu par mācību līdzekļu finansēšanu.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Starptautisko skolu likuma 14. panta ceturto daļu, ievērojot pārejas noteikumu 2. punktā noteikto. Vienlaikus ar noteikumu projektu pēc Izglītības un zinātnes ministrijas iniciatīvas ir veicami atsevišķi precizējumi attiecībā uz kārtību, kādā valsts un pašvaldības finansē mācību līdzekļu iegādi izglītības iestādēm. Ievērojot precizējamo normu skaitu, netiek veikti grozījumi Ministru kabineta 2016. gada 19. janvāra noteikumos Nr. 41 “Kārtība, kādā valsts un pašvaldības finansē mācību līdzekļu iegādi izglītības iestādēm” (turpmāk – noteikumi Nr. 41), tā vietā ir izstrādāts jauns noteikumu projekts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 11. jūlijā stājās spēkā Starptautisko skolu likums, no kura 14. panta ceturtās daļas izriet, ka Ministru kabinets nosaka kārtību un kritērijus, pēc kādiem aprēķina un finansē no valsts budžeta latviešu valodas, Latvijas vēstures un kultūras, Latvijas dabas un ģeogrāfijas (turpmāk – mācību priekšmets “Latvijas mācība”) īstenošanas izmaksas (pedagogu darba samaksa, valsts sociālās apdrošināšanas obligātās iemaksas, mācību līdzekļu iegāde). Līdz Starptautisko skolu likuma pieņemšanai attiecīgs regulējums nav bijis noteikts.  Uz Starptautisko skolu likuma 14. panta ceturtajā daļa ietvertā deleģējuma pamata sagatavots noteikumu projekts par kārtību, kādā valsts un pašvaldības finansē mācību līdzekļu iegādi izglītības iestādēm, tostarp starptautiskajām skolām, kā arī grozījumi Ministru kabineta 2020. gada 25. augusta noteikumos Nr. 538 “Kārtība, kādā valsts finansē darba samaksu pedagogiem privātajās izglītības iestādēs” attiecībā uz pedagogu darba samaksu un valsts sociālās apdrošināšanas obligātajām iemaksām. Noteikumu projekts paredzēts noteikumos Nr. 41 ietvertā normatīvā regulējuma aizstāšanai ar pilnveidotu normatīvo regulējumu, kas vienlaikus saglabās praksē pārbaudītu mācību līdzekļu iegādes finansēšanas normu kopumu un ietvers starptautiskajām skolām mācību priekšmeta “Latvijas mācība” īstenošanai nepieciešamo mācību līdzekļu iegādes finansēšanai aktuālu normatīvo regulējumu.  2020.gada 20.novembrī spēkā stājās grozījumi Izglītības likumā, ar kuriem pilnveidots Izglītības likuma 1.panta 12.5 punktā ietvertais mācību līdzekļu uzskaitījums, kā arī precizētas normas par to, kādi mācību līdzekļi tiek nodrošināti no valsts budžeta līdzekļiem un valsts budžeta mērķdotācijām un, izrietoši, kādi - no izglītības iestāžu dibinātāju budžeta. Noteikumu projektā attiecīgajās normās ietverts minētajiem grozījumiem Izglītības likumā atbilstošs mācību līdzekļu uzskaitījums un atsauce uz Izglītības likumā ietverto pašvaldību kompetenci (17. panta trešās daļās 23. punktu).  Noteikumu projektā ir uzskaitīts Izglītības likuma 1. panta 12.5 punktā noteikto mācību līdzekļu, izņemot individuālo mācību piederumu, kopums un to iegādes valsts dibinātajām izglītības iestādēm finansēšanas avots (2.punkts) un attiecīgā valsts finansējuma sadale (3. punkts), valsts finansējuma sadale pašvaldībām, valsts augstskolām, kuru padotībā ir vidējās izglītības iestādes, un privāto izglītības iestāžu dibinātājiem (4.punkts) un starptautisko skolu dibinātājiem (9. punkts).  Noteikumu projektā ir paredzēts, ka starptautiskajām skolām piešķir finansējumu mācību priekšmeta “Latvijas mācība” īstenošanai paredzēto mācību līdzekļu iegādei, kā kritēriju ņemot vērā izglītojamo skaitu starptautiskajās izglītības programmās, ko starptautiskās skolas ir ievadījušas un apstiprinājušas Valsts izglītības informācijas sistēmā iepriekšējā gada 1. septembrī (9. punkts). Ja starptautiskās skolas īsteno Latvijas Republikas valsts pirmsskolas izglītības vadlīnijām un valsts vispārējās izglītības standartiem atbilstošas licencētas izglītības programmas, tās mācību līdzekļu iegādei saņem finansējumu kā privātās izglītības iestādes. Saskaņā ar Starptautisko skolu likuma 1. panta 1. punktu starptautiskā skola ir Latvijas Republikā reģistrēta juridiskās vai fiziskās personas dibināta izglītības iestāde. Līdz ar to, starptautiskās skolas atzīstamas par privātajām izglītības iestādēm. Vienlaikus regulējums par starptautiskajām skolām nav attiecināms uz tām izglītības iestādēm, kuru darbību nosaka Latvijas Republikai saistoši starpvalstu līgumi (Latvijas Starptautiskā skola). Ņemot vērā minēto, noteikumu projektā paredzētais regulējums par privātajām izglītības iestādēm attiecas arī uz starptautiskajām skolām (vienlaikus ievērojot, kuras izglītības programmas tiek īstenotas).  Noteikumu projekta 4. punkts paredz, ka izglītības iestādei, kas īsteno pirmsskolas izglītības programmas, vispārējās pamatizglītības programmas vai vispārējās vidējās izglītības programmas, ir tiesības saņemt finansējumu mācību līdzekļu iegādei, ja izglītības iestādes vai to dibinātāji līdz iepriekšējā gada 5. septembrim ir ievadījuši un apstiprinājuši Valsts izglītības informācijas sistēmā izglītojamo skaitu (pa klasēm (grupām) un attiecīgajām izglītības programmām) uz iepriekšējā gada 1. septembri.  Noteikumu projektā ir paredzēts, ka Izglītības un zinātnes ministrija, pamatojoties uz noteikumu projekta 4. punktā minēto informāciju par izglītojamo skaitu, aprēķina finansējumu mācību līdzekļu iegādei kārtējam budžeta gadam (5. punkts).  Noteikumu projektā, tāpat kā noteikumos Nr. 41, ir noteikts, ka pašvaldības tām sadalīto finansējumu piešķir pašvaldības dibinātajām izglītības iestādēm, kas īsteno pirmsskolas izglītības programmas, vispārējās pamatizglītības programmas vai vispārējās vidējās izglītības programmas (6. punkts) un ka valsts augstskolas tām sadalīto finansējumu piešķir vidējās izglītības iestādēm, kas īsteno vispārējās vidējās izglītības programmas (7. punkts).  Noteikumu projekta 8. punktā ir atrunāti gadījumi, kad noteikumu projekta 5. punktā minēto sadalīto finansējumu nepiešķir pašvaldību speciālajām izglītības iestādēm.  Noteikumu projekta 10. punktā ir ietverta norāde uz Izglītības likumā noteikto pašvaldību kompetenci, ar to saprotot Izglītības likuma 17. panta trešās daļās 23. punktu, bet nenorādot uz konkrētu Izglītības likuma normu, jo normu numerācija likumā var mainīties, tostarp attiecīgo regulējumu ietverot citās Izglītības likuma normās, kā rezultātā būtu nepieciešams veikt atbilstošus grozījumus arī Ministru kabineta noteikumos.  Tā kā labas pārvaldības principa konsekventa īstenošana nav iespējama bez valsts finansējuma izlietojuma monitorēšanas, noteikumu projektā ir saglabāta noteikumos Nr. 41 iekļautā norma par pārskata par piešķirtā valsts finansējumu izlietojumu sniegšanu. Vienlaikus ar noteikumu projektu ir pilnveidots regulējums par pārskatu par finansējuma izlietojumu sniegšanu, tostarp noteikumu projekta 11. punktā ir noteikts pārskata par mācību līdzekļu iegādei piešķirtā valsts finansējuma izlietojumu iesniegšanas veids un termiņš.  Noteikumu projekta 12. punktā ir noteikti gadījumi, kad Izglītības un zinātnes ministrija ir tiesīga pārtraukt finansējuma izmaksu, samazināt aprēķinātā finansējuma apmēru, kā arī pieprasīt izglītības iestādes dibinātājam atmaksāt neizlietoto finansējumu. Piemēram, noteikumu projekta 12.1. apakšpunkts paredz, ka Izglītības un zinātnes ministrija ir tiesīga pārtraukt finansējuma izmaksu, ja pārskats par piešķirtā valsts finansējuma izlietojumu nav iesniegts noteikumu projektā minētajā termiņā (t.i. noteikumu projekta 11. punktā minētajā termiņā un 2022.gadā – 15.punktā minētajā termiņā) vai ministrija nav akceptējusi minēto pārskatu. Skaidrojam, ka atbilstoši likuma “Par grāmatvedību” 2. pantam grāmatvedību kārto tā, lai grāmatvedības jautājumos kvalificēta trešā persona varētu gūt patiesu un skaidru priekšstatu par uzņēmuma finansiālo stāvokli bilances datumā, tā darbības rezultātiem, naudas plūsmu noteiktā laikposmā, kā arī konstatēt katra saimnieciskā darījuma sākumu un izsekot tā norisei.  Grāmatvedības sniegtajai informācijai jābūt patiesai, salīdzināmai, savlaicīgai, nozīmīgai, saprotamai un pilnīgai.  Izglītības un zinātnes ministrija pārskatu neakceptē tādos gadījumos, kad pārskatā vai pārskata iesniedzēja papildus sniegtie skaidrojumi nav korekti, saprotami un pilnīgi atbilstoši tai informācijai, kura tiek iesniegta iesniedzot pārskatu par mācību līdzekļu iegādei piešķirtā valsts finansējuma izlietojumu iepriekšējā kalendārajā gadā.  Savukārt noteikumu projekta 12.2. apakšpunkts paredz, ka Izglītības un zinātnes ministrija ir tiesīga samazināt aprēķinātā finansējuma apmēru par summu, kas atbilst pārskatā uzrādītajam atlikumam uz pārskata perioda beigām (t.i. atbilstoši noteikumu projekta 1. un 2. pielikuma ailei “Atlikums uz pārskata perioda beigām (1.+2.+3.-4.)”).  Noteikumu projekta 14. un 15. punktā administratīvi teritoriālās reformas kontekstā ir konkretizēta pārskata par mācību līdzekļu iegādei 2021. gadam piešķirtā finansējuma izlietojumu iesniegšana.  Pieņemot likumu “Par valsts budžetu 2021. gadam”, tika atbalstīts priekšlikums par iekšējo līdzekļu pārdali 1 094 000 *euro* apmērā no budžeta programmas 07.00.00 “Informācijas un komunikāciju tehnoloģiju uzturēšana un attīstība” uz budžeta apakšprogrammu 01.14.00 “Mācību līdzekļu iegāde”, lai nodrošinātu atbalstu izglītības iestādēm digitālo un citu mācību līdzekļu iegādei. Ņemot vērā to, ka šis ir vienreizējs pasākums, un ir nepieciešams pārliecināties par to, vai piešķirtais papildu finansējums ir ticis izlietots atbilstoši tā piešķiršanas mērķim, noteikumu projektam ir pievienots 2.pielikums, atbilstoši kurā ietvertajai pārskata formai norādāma informācija par valsts finansējuma izlietojumu mācību līdzekļu iegādei, tostarp arī par papildu piešķirtā valsts finansējuma digitālo un citu mācību līdzekļu iegādei izlietojumu 2021. gadā. Līdz ar to, par 2021. gadā izlietoto valsts finansējumu informācija sniedzama atbilstoši noteikumu projekta 2. pielikumā ietvertajam pārskatam, bet turpmāk – atbilstoši noteikumu projekta 1. pielikumā ietvertajam pārskatam.  Noteikumu 16.punktā ir noteiktas starptautisko skolu, kurām piešķirti valsts budžeta līdzekļi valsts pirmsskolas izglītības vadlīnijām, kā arī pamatizglītības un vispārējās vidējās izglītības valsts standartiem atbilstošas mācību literatūras, spēļu, metodisko līdzekļu un uzziņu literatūras iegādei, kā arī mācību vadības platformu iegādei vai abonēšanas maksai 2021. gadā attiecībā uz pirmsskolas izglītības programmu, vispārējās pamatizglītības programmu vai vispārējās vidējās izglītības programmu īstenošanu, tiesības izlietot minēto finansējumu periodā no 2021. gada 1. septembra līdz 2021. gada 31. decembrim mācību priekšmeta “Latvijas mācība” īstenošanai nepieciešamo mācību līdzekļu iegādei. Minētais pārejas regulējums ir aktuāls, lai starptautiskajām skolām, kurām 2021. gadā tiks piešķirti valsts budžeta līdzekļi valsts pirmsskolas izglītības vadlīnijām, kā arī pamatizglītības un vispārējās vidējās izglītības valsts standartiem atbilstošu mācību līdzekļu iegādei, 2021. gadā būtu iespējams no piešķirtā finansējuma iegādāties arī mācību priekšmeta “Latvijas mācība” īstenošanai paredzētos mācību līdzekļus, tādējādi nodrošinot arī tiesiskās paļāvības principa ievērošanu.  Tādējādi noteikumu projektā ir noteikta finansējuma sadales un atskaitīšanās vispārējā procedūra, minētās procedūras lielāka detalizācija pašlaik nav aktuāla.  Noteikumu projekta **mērķis** ir Ministru kabineta noteikumu izstrāde atbilstoši Izglītības likuma 14. panta 15. punktā un Starptautisko skolu likuma 14. panta ceturtajā daļā Ministru kabinetam noteiktajam deleģējumam.  Noteikumu projekta **būtība** ir vispārējās kārtības, kādā valsts un pašvaldības finansē mācību līdzekļu iegādi izglītības iestādēm, noteikšana, kā arī kārtības un kritēriju, pēc kādiem aprēķina un finansē mācību priekšmeta “Latvijas mācība” īstenošanai nepieciešamo mācību līdzekļu iegādi, noteikšana, precizējot izglītības iestāžu dibinātāju uzdevumus mācību līdzekļu iegādes finansēšanā.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā.  Noteikumu projekts paredz atzīt par spēku zaudējušiem noteikumus Nr. 41 (13.punkts). |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir izglītības iestādes, kas īsteno pirmsskolas izglītības programmas, vispārējās pamatizglītības programmas vai vispārējās vidējās izglītības programmas, kā arī starptautiskās skolas, šo izglītības iestāžu dibinātāji, pedagogi, izglītojamie un viņu vecāki. Vienlaikus valsts finansējuma mācību līdzekļu iegādei saņēmēju loks ir noteikts Izglītības likuma otrās daļas 59.panta 2.1 daļā un 60.panta 3.1 daļā, kā arī Starptautisko skolu likuma 14.panta ceturtajā daļā. |
| 2. | Tiesiskā regulējuma ietekme uz tautsaimniecību un administratīvo slogu | Salīdzinājumā ar noteikumos Nr. 41 noteikto regulējumu kopējais administratīvais slogs izglītības iestādēm un to dibinātājiem nemainās, jo noteikumos Nr.41 ir noteikts pienākums iesniegt pārskatu par piešķirtā finansējuma izlietojumu.  Administratīvais slogs vienreizēji palielinās pašvaldībām atbilstoši noteikumu projekta 14.punktam, kas nosaka, ka pašvaldības, atbilstoši pašvaldību administratīvajām teritorijām, kādas ir spēkā līdz 2021. gada 30. jūnijam, līdz 2021. gada 30. septembrim sagatavo un iesniedz pārskatu par laikposmā no 2021. gada 1. janvāra līdz 2021. gada 30. jūnijam piešķirtā valsts finansējuma izlietojumu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Vienlaikus ar šo noteikumu projektu attiecībā uz starptautisko skolu finansēšanu ministrijā saskaņā ar Starptautisko skolu likuma 14. panta ceturtajā daļa doto deleģējumu ir izstrādāts arī Ministru kabineta noteikumu projekts “Grozījumi Ministru kabineta 2020. gada 25. augusta noteikumos Nr. 538 “Kārtība, kādā valsts finansē darba samaksu pedagogiem privātajās izglītības iestādēs””, kas izsludināts Valsts sekretāru sanāksmē 2020. gada 3. decembrī (prot. Nr. 48 15. §, VSS-1048). Minētais noteikumu projekts var tikt virzīts vienlaikus ar šo noteikumu projektu, taču minētajā noteikumu projektā ir paredzēts specifiskas regulējums un atbilstoši termiņi, un tā spēkā stāšanās nav tieši saistīta ar šī noteikumu projekta stāšanos spēkā un normu piemērošanu.  Vienlaikus ir sagatavots Ministru kabineta noteikumu projekts “Starptautisko skolu noteikumi”, kas izsludināts Valsts sekretāru sanāksmē 2020. gada 3. decembrī (prot. Nr. 48 17. §, VSS-1050) un Ministru kabineta noteikumu projekts “Grozījumi Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi””, kas izsludināts Valsts sekretāru sanāksmē 2020. gada 3. decembrī (prot. Nr. 48 18. §, VSS-1051). Minētie noteikumu projekti var tikt virzīti vienlaikus ar šo noteikumu projektu, taču minētajos noteikumu projektos ir paredzēts specifiskas regulējums un atbilstoši termiņi, un to spēkā stāšanās nav tieši saistīta ar šī noteikumu projekta stāšanos spēkā un normu piemērošanu. |
| 2. | Atbildīgā institūcija | Ministrija, Valsts izglītības satura centrs, Izglītības kvalitātes valsts dienests. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projektu ar 2020. gada 19. novembra vēstuli informētas izglītības iestādes, kas šobrīd īsteno starptautiskās izglītības programmas.  Starptautisko skolu likuma izstrādes laikā notikušas sarunas ar izglītības iestādēm, kas īsteno starptautiskās izglītības programmas.  Republikas pilsētu un novadu pašvaldību izglītības pārvalžu vadītāji (pārstāvji) un izglītības speciālisti par noteikumu projektu ir informēti, attiecīgās valsts augstskolas un privātās izglītības iestādes par noteikumu projektu tiks informētas elektroniski. |
| 2. | Sabiedrības līdzdalība projekta izstrādē | Šīs sadaļas 1. punktā norādītās sabiedrības līdzdalības un komunikācijas aktivitātes, kā arī noteikumu projekts publicēts Izglītības un zinātnes ministrijas mājaslapā 2020. gada 17. novembrī (https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti) un 2020. gada 20. novembrī publicēts Ministru kabineta mājaslapā www.mk.gov.lv. |
| 3. | Sabiedrības līdzdalības rezultāti | Pirms šīs sadaļās 2. punktā minētās noteikumu projekta publicēšanas Izglītības un zinātnes ministrijas mājaslapā un Ministru kabineta mājaslapā, kā arī pēc minētās noteikumu projekta publicēšanas iebildumi un priekšlikumi par noteikumu projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības iestādes, kas īsteno pirmsskolas izglītības programmas, vispārējās pamatizglītības programmas vai vispārējās vidējās izglītības programmas, kā arī starptautiskās skolas, šo izglītības iestāžu dibinātāji, tostarp Izglītības un zinātnes ministrija un citas attiecīgās ministrijas, un pedagogi. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošu institūciju likvidācija vai reorganizāciju. Noteikumu projekts tiks īstenots esošo cilvēkresursu ietvaros. |
| 3. | Cita informācija | Noteikumu projekts tiks īstenots valsts budžetā piešķirto finanšu līdzekļu ietvaros. |

Izglītības un zinātnes ministre I. Šuplinska

Vizē: Valsts sekretārs J. Volberts

Sīka 67047976

[eriks.sika@izm.gov.lv](mailto:eriks.sika@izm.gov.lv)

Pavloviča 67047860

initra.pavlovica@izm.gov.lv

Rudzīte 67047807

ance.rudzite@izm.gov.lv